ข้าราชการพลเรือนกลาโหม

**ข้าราชการพลเรือนกลาโหม** คือข้าราชการที่ปฏิบัติหน้าที่ราชการในกระทรวงกลาโหม

## ประวัติ
ข้าราชการพลเรือนกลาโหมเริ่มมีการกำหนดรูปแบบขึ้นเมื่อวันที่ 9 มิถุนายน พ.ศ. 2563 เมื่อคณะรัฐมนตรีในรัฐบาลพลเอกประยุทธ์ จันทร์โอชา ได้เห็นชอบ **ร่างพระราชกฤษฎีการะเบียบข้าราชการพลเรือนกลาโหม พ.ศ. ....** ซึ่งกำหนดหลักเกณฑ์เกี่ยวกับการกำหนดตำแหน่ง การบรรจุ การแต่งตั้ง การปรับตำแหน่ง การเลื่อนขั้นเงินเดือน การบังคับบัญชา วินัย การออกจากราชการ ซึ่งรวมทุกด้านเกี่ยวกับข้าราชการพลเรือนกลาโหม สอดคล้องกับการปฏิรูปกองทัพในการลดยศและตำแหน่งของทหาร จากนั้นในวันที่ 22 มิถุนายน 2563 ทางสภากลาโหมก็ได้ให้ความเห็นชอบร่างพระราชกฤษฎีกาฉบับนี้เช่นเดียวกันเพื่อรองรับพระราชบัญญัติระเบียบราชการกระทรวงกลาโหม พ.ศ. 2551 รวมถึงเปิดโอกาสให้พลเรือนสามารถเข้ารับราชการในกระทรวงกลาโหมได้

โดยร่างพระราชกฤษฎีกาฉบับนี้ได้ประกาศลงราชกิจจานุเบกษาเมื่อวันที่ 19 มีนาคม พ.ศ. 2566 และให้มีผลในวันถัดมาคือในวันที่ 20 มีนาคม พ.ศ. 2566 ขณะเดียวกันได้มีการเสนอร่างพระราชบัญญัติเงินเดือนและเงินประจำตำแหน่งของข้าราชการพลเรือนกลาโหมเข้าสู่ที่ประชุมคณะรัฐมนตรี แต่ในที่สุดร่างพระราชบัญญัติฉบับนี้ซึ่งเข้าสู่ที่ประชุมสภาผู้แทนราษฎรเรียบร้อยแล้วก็เป็นอันตกไป เนื่องจากมีการยุบสภาเสียก่อน

ต่อมาในการประชุมสภากลาโหมเมื่อวันที่ 15 มกราคม พ.ศ. 2567 ที่ประชุมมีมติเห็นชอบให้ตำแหน่งข้าราชการพลเรือนกลาโหมเริ่มต้นบรรจุที่สำนักงานปลัดกระทรวงกลาโหม พร้อมกันนี้ยังมีมติเห็นชอบให้เพิ่มข้าราชการพลเรือนกลาโหมในสายแพทย์และพยาบาล กระทั่งวันที่ 11 มิถุนายน พ.ศ. 2567 สุทิน คลังแสง รัฐมนตรีว่าการกระทรวงกลาโหมในขณะนั้นได้เป็นประธานในพิธีรับรายงานตัวข้าราชการพลเรือนกลาโหมกลุ่มแรกที่ได้รับการบรรจุเข้ารับราชการจำนวน 8 คนซึ่งสุทินได้กล่าวว่าในอนาคตจะมีการบรรจุข้าราชการพลเรือนเพิ่มเติม หรือโอนข้าราชการทหารมาเป็นข้าราชการพลเรือนกลาโหม โดยข้าราชการพลเรือนกลาโหมมีโอกาสก้าวหน้าในชีวิตราชการไปถึงระดับปลัดกระทรวงกลาโหม และหวังว่าในอนาคตสำนักงานปลัดกระทรวงกลาโหมจะมีแต่ข้าราชการพลเรือนทั้งหมด

## คุณสมบัติ
ผู้ที่จะเข้ารับราชการเป็นข้าราชการพลเรือนกลาโหม ต้องมีคุณสมบัติทั่วไป ดังนี้

* มีสัญชาติไทยโดยการเกิดตามกฎหมายว่าด้วยสัญชาติ
* มีอายุไม่ต่ำกว่าสิบแปดปีนับถึงวันบรรจุเข้ารับราชการ
* เป็นผู้ที่เลื่อมใสในการปกครองระบอบประชาธิปไตยอันมีพระมหากษัตริย์ทรงเป็นประมุขด้วยความบริสุทธิ์ใจ

และไม่มีลักษณะต้องห้ามลักษณะต้องห้ามตามพระราชกฤษฎีการะเบียบข้าราชการพลเรือนกลาโหม

## ประเภท
ข้าราชการพลเรือนกลาโหม แบ่งออกเป็น 5 ประเภท ได้แก่ 

* (๑) ตำแหน่งประเภทบริหาร แบ่งเป็น 2 ระดับได้แก่
** (ก) ระดับต้น
** (ข) ระดับสูง
* (๒) ตำแหน่งประเภทอำนวยการ แบ่งเป็น 2 ระดับได้แก่
** (ก) ระดับต้น
** (ข) ระดับสูง
* (๓) ตำแหน่งประเภทวิชาการ แบ่งเป็น 5 ระดับได้แก่
** (ก) ระดับปฏิบัติการ
** (ข) ระดับชำนาญการ
** (ค) ระดับชำนาญการพิเศษ
** (ง) ระดับเชี่ยวชาญ
** (จ) ระดับทรงคุณวุฒิ
* (๔) ตำแหน่งประเภทการสอนหรือวิจัย แบ่งเป็น 2 ประเภท ได้แก่
** (ก) ประเภทคณาจารย์ ได้แก่ ตำแหน่งที่ปฏิบัติหน้าที่ด้านการสอนหรือวิจัยในสถาบันการศึกษาสังกัดกระทรวงกลาโหมที่ให้การศึกษาหรือจัดการศึกษาระดับอุดมศึกษาระดับปริญญา แบ่งเป็น 4 ระดับได้แก่
*** ๑) อาจารย์
*** ๒) ผู้ช่วยศาสตราจารย์
*** ๓) รองศาสตราจารย์
*** ๔) ศาสตราจารย์
** (ข) ประเภทครู ได้แก่ ตำแหน่งที่ปฏิบัติหน้าที่ด้านการสอนในสถาบันการศึกษาสังกัดกระทรวงกลาโหม แบ่งเป็น 5 ระดับได้แก่
*** ๑) ครู
*** ๒) ครูชำนาญการ
*** ๓) ครูชำนาญการพิเศษ
*** ๔) ครูเชี่ยวชาญ
*** ๕) ครูเชี่ยวชาญพิเศษ
* (๕) ตำแหน่งประเภททั่วไป มี 4 ระดับได้แก่
** (ก) ระดับปฏิบัติงาน
** (ข) ระดับชำนาญงาน
** (ค) ระดับอาวุโส
** (ง) ระดับทักษะพิเศษ

## พระราชบัญญัติเงินเดือนและเงินประจำตำแหน่งของข้าราชการพลเรือนกลาโหม
ในวันที่ 21 มกราคม พ.ศ. 2568 ในการประชุมคณะรัฐมนตรี ที่ประชุมมีมติเห็นชอบ **ร่างพระราชบัญญัติเงินเดือนและเงินประจำตำแหน่งของข้าราชการพลเรือนกลาโหม พ.ศ. ....** โดยมีสาระสำคัญ เป็นการกำหนดอัตราเงินเดือน อัตราเงินประจำตำแหน่ง การให้ได้รับเงินเดือน และการให้ได้รับเงินเดือนประจำตำแหน่ง ของข้าราชการประจำกระทรวงกลาโหมใน แต่ละประเภท ได้แก่ ประเภทบริหาร ประเภทอำนวยการ ประเภทสอนหรือวิจัย และประเภททั่วไป 

### ชั้นสภาผู้แทนราษฎร
ต่อมาในการประชุมสภาผู้แทนราษฎรที่ประชุมมีมติรับหลักการร่างพระราชบัญญัติฉบับนี้พร้อมกับตั้งคณะกรรมาธิการวิสามัญพิจารณาทั้งหมด 31 คน ก่อนจะมีมติเห็นชอบร่างพระราชบัญญัติเงินเดือนและเงินประจำตำแหน่งของข้าราชการพลเรือนกลาโหม พ.ศ. .... ที่คณะกรรมาธิการวิสามัญพิจารณาเสร็จแล้ว และส่งต่อให้วุฒิสภาพิจารณาต่อไป

### ชั้นวุฒิสภา
ในการประชุมวุฒิสภาที่ประชุมมีมติรับหลักการร่างพระราชบัญญัติเงินเดือนและเงินประจำตำแหน่งของข้าราชการพลเรือนกลาโหม พ.ศ. .... ที่สภาผู้แทนราษฎรลงมติเห็นชอบแล้วพร้อมกับตั้งคณะกรรมาธิการวิสามัญพิจารณาจำนวน 21 คน
ก่อนจะมีมติเห็นชอบร่างพระราชบัญญัติเงินเดือนและเงินประจำตำแหน่งของข้าราชการพลเรือนกลาโหม ที่คณะกรรมาธิการวิสามัญพิจารณาเสร็จแล้ว และส่งร่างพระราชบัญญัติฉบับนี้กลับไปยังสภาผู้แทนราษฎรเพื่อให้ประธานสภาผู้แทนราษฎรนำขึ้นทูลเกล้าฯ ให้ทรงลงพระปรมาภิไธยเพื่อประกาศใช้เป็นกฎหมายต่อไป

ในวันที่ 9 กันยายน พ.ศ 2568 ราชกิจจานุเบกษาได้เผยแพร่ พระราชบัญญัติเงินเดือนและเงินประจำตำแหน่งของข้าราชการพลเรือนกลาโหม พ.ศ. 2568

## อ้างอิง

หมวดหมู่:ราชการไทย
หมวดหมู่:ข้าราชการพลเรือนชาวไทย